Lebih ramai penduduk pedalaman, luar bandar nikmati harga barang lebih murah tahun depan

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid bercakap pada sidang media di Kompleks Sukan Negeri Terengganu Gong Badak, di sini hari ini/ Foto BERNAMA)

KUALA NERUS, 8 Oktober - Peruntukan RM200 juta melalui Bajet 2023 bagi menampung kos pengangkutan untuk Program Penyeragaman Harga dan Pengedaran Barang Perlu, akan membolehkan lebih ramai penduduk luar bandar dan pedalaman menikmati harga barangan yang sama dengan harga yang ditawarkan di kawasan bandar.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata peruntukan itu membolehkan kementerian memperluaskan Program Penyeragaman Harga dan Pengedaran Barang Perlu yang telah dilaksanakan sebelum ini ke lebih banyak kawasan pedalaman, termasuk di Sabah dan Sarawak.“Jadi ini memberi kemudahan kepada rakyat di pedalaman menikmati harga barang yang sama seperti di bandar kerana kita telah lantik kontraktor secara tender untuk membekalkan barang keperluan di kawasan pedalaman,” katanya kepada pemberita pada Karnival Jom Heboh 2022 Terengganu di Kompleks Sukan Negeri Terengganu di Gong Badak, dekat sini hari ini.Katanya setakat ini Program Penyeragaman Harga dan Pengedaran Barang Perlu telah memberi manfaat kepada lebih 1.2 juta penduduk di lebih 700 kawasan pedalaman dan luar bandar di seluruh negara. Bajet 2023 yang dibentangkan Menteri Kewangan Tengku Datuk Seri Zafrul Tengku Abdul Aziz di Parlimen semalam memperuntukkan RM200 juta bagi menampung kos pengangkutan untuk pengedaran barang perlu sebagai inisiatif kerajaan memastikan barangan keperluan asas seperti beras, minyak masak, gas LPG, petrol dan diesel sampai kepada penduduk luar bandar pada harga yang berpatutan.

(Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid melawat gerai menjual produk usahawan tempatan di Kompleks Sukan Negeri Terengganu Gong Badak, di sini hari ini/ Foto BERNAMA)

Sementara itu Rosol berkata kementerian akan tetap meneruskan penganjuran Kempen Beli Barangan Malaysia (KBBM) secara besar-besaran pada tahun hadapan, meskipun peruntukan yang diberikan bagi kempen itu melalui Bajet 2023 adalah RM10 juta, berbanding RM20 juta untuk tahun ini.“KBBM ini telah dilancarkan sejak 1984, namun kita melihat perlunya untuk diperhebatkan lagi kempen ini. Kita (Malaysia) sudah ada keluaran kereta, motosikal, penghawa dingin, pelbagai barangan makanan dan sebagainya. Jadi kita akan buat kempen itu besar-besaran tahun depan. Maknanya semua produk keluaran Malaysia kita akan kumpulkan dalam satu jualan karnival.“Selain menghimpun usahawan tempatan termasuk usahawan Perusahaan Kecil Sederhana (PKS) jualan mega itu juga akan membolehkan pengunjung membeli barang seperti kereta di tempat jualan itu juga. Maknanya akan ada perkhidmatan bank dan sebagainya,” katanya. -BERNAMA


(Program My #QuranTime sampai ke kemuncaknya apabila 6,000 peserta diraikan pada MajlisKonvokesyen Khatam Tadabbur My #QuranTime 1.0)

PUTRAJAYA, 8 Oktober - Selepas bersiaran sebanyak 838 episod, program My #QuranTime sampai ke kemuncaknya apabila 6,000 peserta diraikan pada Majlis Konvokesyen Khatam Tadabbur My #QuranTime 1.0.Program julung kali dilaksanakan di Masjid Tuanku Mizan Zainal Abidin, di sini itu mengangkat tema Kerinduan dan Kenangan Terindah bersama Al Quran menjelang sambutan Maulidur Rasul 1444 Hijrah.Program berkenaan kesinambungan Malaysia Quran Time yang mula diperkenal pada 20 Mac 2020 dengan tujuan memberi pengisian rohani kepada rakyat Malaysia ketika Perintah Kawalan Pergerakan (PKP).

(Program My #QuranTime sampai ke kemuncaknya apabila 6,000 peserta diraikan pada Majlis Konvokesyen Khatam Tadabbur My #QuranTime 1.0)

Menurut Pengasas Yayasan Warisan Ummah Ikhlas (WUIF), Datuk Hussamuddin Yaacub, My #QuranTime 1.0 mempunyai 15 juta pengikut yang membentuk Keystone Habit ummah iaitu Quran, Solat dan Infak (QSI).WUIF kini sedang merancang program My #Quran Time 2.0 yang memberi peluang kepada peserta untuk berinteraksi secara langsung semasa sesi tadabbur dan belajar tajwid.My #QuranTime 2.0 menekankan kefahaman dan elemen hafalan Al-Quran supaya setiap peserta dapat membaca dan menghafal surah dengan betul.


Bajet 2023: Inisiatif sektor pengangkutan seiring keperluan semasa

KUALA LUMPUR, 8 Oktober- Bajet 2023 akan meneruskan kesinambungan inisiatif keperihatinan kerajaan memacu sektor pengangkutan untuk kembali bangkit.Inisiatif-inisiatif yang dibentangkan seiring dengan keperluan sosioekonomi semasa dan dapat memastikan ketahanan ekonomi negara terus diperkukuh pada saat ketidaktentuan ekonomi global.Menurut kenyataan Kementerian Pengakutan, kerajaan juga akan meneruskan Program Pas Perjalanan Bas dan Rel Tanpa Had My50 yang memberi manfaat kepada hampir 180,000 pengguna. Subsidi RM209 juta bagi perkhidmatan pengangkutan udara luar bandar yang diperuntuk adalah selaras dengan komitmen kerajaan sejak 2007 menerusi syarikat penerbangan MASWings.Perkhidmatan itu akan dimanfaatkan penduduk kawasan pedalaman Sabah dan Sarawak.Selain itu, pemberian 50% diskaun tambang pengangkutan awam kendalian Prasarana kepada 21,000 pemegang kad veteran ATM dan kad pesara polis menerusi inisiatif MyWira merupakan tanda penghargaan atas jasa dan sumbangan tidak ternilai anggota keselamatan.


Bajet 2023: Peningkatan peruntukan bagi usaha memartabatkan syiar Islam

PUTRAJAYA, 8 Oktober- Jabatan Kemajuan Islam Malaysia (JAKIM) menyambut baik peningkatan jumlah peruntukan bagi pengurusan dan pembangunan hal ehwal Islam dalam Bajet 2023.Menurut Menteri di Jabatan Perdana Menteri (Hal Ehwal Agama), Datuk Idris Ahmad, peruntukan RM1.5 bilion itu membuktikan kesungguhan kerajaan mengutamakan agenda memartabatkan syiar Islam.JAKIM akan bertindak cekap dan amanah bagi memanfaatkan peruntukan tersebut mengikut kepentingan yang disenaraikan."Alhamdulillah bahagian kita dapat RM1.5 billion untuk belanjawan hal ehwal Islam, melibatkan RM150 juta bagi tahfiz pondok dan sekolah agama rakyat, satu peningkatan. Bayaran KAFA sekali beri libatkan R36 juta, pembangunan industri halal, satu perkara baik. Malaysia yang terkenal ialah dari segi industri halal," kata Idris dalam program Qiamullail Perdana Agensi Islam siri ketiga di sini.

(Datuk Idris ditemui dalam program Qiamullail Perdana Agensi Islam siri ketiga)

Peruntukan tertinggi berjumlah RM150 juta difokuskan untuk menyelenggara fasiliti pendidikan bawah seliaan JAKIM, antaranya sekolah agama rakyat, sekolah tahfiz dan institut pondok berdaftar.Turut diperkenalkan ialah program wakaf halal perusahaan kecil dan sederhana (PKS) OKU melibatkan peruntukan RM2.5 juta.


Cadangan tutup Pejabat UNHCR di Malaysia, usaha baiki pengurusan pelarian

KUANTAN, 8 Oktober- Cadangan menutup Pejabat Suruhanjaya Tinggi Pertubuhan Bangsa Bersatu bagi Pelarian (UNHCR) di Malaysia adalah satu proses transisi oleh kerajaan untuk mempunyai kad sendiri yang digunakan pelarian dan pencari suaka yang datang ke negara ini.Sehubungan itu idak timbul isu hubungan dengan badan antarabangsa itu terputus kerana Malaysia masih memerlukan kemahiran UNHCR dalam menguruskan pelarian di negara ini.Menteri Luar, Datuk Seri Saifuddin Abdullah berkata, satu transisi perlu dilakukan oleh kerajaan Malaysia dengan mempunyai kad tersendiri untuk digunakan bagi tujuan pelarian dan pencari suaka, namun perkara itu mengambil masa lama untuk dilaksanakan."Jadi, isunya bukan kewujudan atau tiadanya pejabat UNHCR, isunya ialah bagaimana kerajaan Malaysia akan menguruskan kehadiran pelarian dan pencari suaka dengan cara lebih kemas dan sistematik. Ini tidak sama sekali mengubah pendirian Malaysia dari segi perikemanusiaan. Selama ini pun kita tidak meratifikasi konvensyen tentang pelarian tetapi kita sangat berperikemanusiaan dan sentiasa beri bantuan sebaik-baiknya," kata Saifuddin ketika mengulas mengenai kajian terhadap cadangan menutup pejabat UNHCR di Malaysia oleh Ketua Pengarah Keselamatan Negara, Datuk Rodzi Md Saad yang dilaporkan media baru-baru ini.Datuk Rodzi dalam sidang media selepas sebuah program di Putrajaya berkata, pihaknya sedang meneliti penutupan operasi pejabat UNHCR di negara ini, dalam usaha membaiki pengurusan pelarian tanpa campur tangan asing.Katanya, MKN perlu memperkukuh mekanisme yang dirancang dan memastikan pelaksanaan mantap, baik dan teratur sebelum disyorkan kepada kerajaan.

(Datuk Seri Saifuddin yang juga Ahli Parlimen Indera Mahkota bercakap pada sidang media selepas menghadiri Persidangan Tahunan Bersatu Bahagian Indera Mahkota/BERNAMA)


HANOI, 8 Oktober- Seorang jutawan hartanah Vietnam yang mengetuai kumpulan Van Thinh Phat berada dalam tahanan polis dan akan menghadapi dakwaan terbabit dalam penipuan, kata pihak berkuasa.Van Thinh Phat diasaskan pada 1992 dan portfolio hartanahnya termasuk hotel mewah, restoran dan pangsapuri mewah.Polis menahan pengerusi syarikat Truong My Lan, 65, semalam dan sedang menyiasat dakwaan "bon syarikat yang diterbitkan dan didagangkan secara haram" pada 2018 dan 2019, kata kementerian keselamatan awam dalam satu kenyataan hari ini.Tiga lagi eksekutif berpangkat tinggi di syarikat itu turut ditahan atas tuduhan yang sama.Siasatan diteruskan dan "aset kumpulan itu akan dirampas", kata kenyataan itu.

(Jenayah itu berlaku di bandar Ho Chi Minh, ibu negara Vietnam/AFP)

Laman web kumpulan berbilion dolar itu tidak dapat diakses hari ini.Ketika berita tentang penahanan tersebar, ratusan orang di Hanoi berbaris di luar bank Van Thinh Phat untuk mengeluarkan wang simpanan mereka.Bank Negara kemudiannya memberi jaminan kepada pelanggan bahawa ia akan melaksanakan langkah untuk "mengekalkan kestabilan bank".Pihak berkuasa Vietnam sedang membanteras pegawai rasuah dan ahli elit perniagaan negara itu sejak beberapa tahun kebelakangan ini.

(Taikun hartanah Vietnam ditahan atas dakwaan terbabit penipuan/FB Thong Tin Chinh Phu)Pada bulan Mac, pihak berkuasa menahan usahawan FLC, Trinh Van Quyet kerana manipulasi pasaran saham.Empayar FLC termasuk resort mewah, padang golf dan syarikat penerbangan tambang murah Bamboo Airways.-AFP


Bajet 2023 buktikan kerajaan ada peruntukan mencukupi - Zahidi

(Timbalan Menteri Komunikasi dan Multimedia, Datuk Zahidi Zainul Abidin bercakap pada sidang media selepas menghadiri Majlis Apresiasi Program Pertandingan Jaguh Boria anjuran RTM Pulau Pinang, hari ini/ Foto BERNAMA)

GEORGE TOWN, 8 Oktober - Bajet 2023 membuktikan kerajaan mempunyai peruntukan mencukupi.Timbalan Menteri Komunikasi dan Multimedia, Datuk Zahidi Zainul Abidin berharap tiada pihak yang mendakwa kononnya kerajaan tiada wang untuk membantu rakyat.Tambahnya, Bajet 2023 merupakan satu belanjawan mesra rakyat dan setiap lapisan masyarakat bakal merasai manfaatnya.

(Timbalan Menteri Komunikasi dan Multimedia, Datuk Zahidi Zainul Abidin bergambar dengan para peserta pertandingan Jaguh Boria pada Majlis Apresiasi Program Pertandingan Jaguh Boria anjuran RTM Pulau Pinang, hari ini/ Foto BERNAMA)

"Belanjawan kali ini cukup hebat, cukup baik dan kita harap rakyat jangan salah sangka kononnya (kerajaan) tak ada duit untuk membuat (belanjawan), belanjawan tipu lah, kerajaan mempunyai cukup wang dan belanjawan itu mengikut kemampuan kita," kata beliau kepada pemberita selepas Majlis Apresiasi Pertandingan Jaguh Boria anjuran RTM Pulau Pinang, di sini hari ini.Dalam pada itu, Zahidi berharap kerajaan akan mengangkat martabat seni tempatan ke tahap yang lebih tinggi dengan menyediakan Dataran Seni, yang merupakan satu lokasi untuk orang awam serta mereka yang berbakat dalam seni untuk mengenengahkan bakat di setiap negeri dan mengikut budaya negeri masing-masing.


(JPJ Perlis gempur perkhidmatan kereta 'prebet sapu' sekitar Padang Besar)

PADANG BESAR, 8 Oktober - Lima pemandu kenderaan persendirian yang menjalankan perkhidmatan kenderaan teksi tanpa permit atau 'prebet sapu' di Stesen Keretapi (KTM) Padang Besar ke kompleks membeli belah WareMart dikenakan tindakan saman oleh pasukan operasi Jabatan Pengangkutan Jalan (JPJ) Perlis.Pengarah JPJ Perlis, Fatimah Mohamed Ali Piah berkata lima pemandu kenderaan persendirian tersebut dikenakan tindakan saman di bawah Seksyen 23(2) Akta Pengangkutan Jalan ( APJ) 1987, bagi kesalahan salah guna Lesen Kenderaan Motor (LKM), iaitu kenderaan persendirian digunakan untuk membawa penumpang dengan mengenakan kadar bayaran tertentu.Kebanyakan pemandu 'prebet sapu' tersebut mengetahui mereka melakukan kesalahan, malahan mereka juga tidak mendaftarkan dan mengaktifkan aplikasi e-hailing atau mana-mana syarikat perkhidmatan awam secara sah .

Tindakan penguatkuasaan ke atas pemandu dan pemilik 'prebet sapu' di sekitar Padang Besar tersebut adalah berdasarkan maklumat siasatan dan risikan daripada Bahagian Penguatkuasa JPJ Perlis serta aduan awam yang diterima oleh pihak JPJ.Hukuman bagi kesalahan menjalankan perkhidmatan kereta 'prebet sapu' tanpa permit boleh dikenakan denda sebanyak RM1,000 sehingga RM10,000 atau dipenjarakan tidak melebihi dua tahun atau kedua-duanya jika disabitkan dengan kesalahan di bawah akta yang sama.


KLUANG, 8 Oktober- Kerajaan Johor menyasarkan bilangan kawasan panas kegiatan penyalahgunaan dadah di negeri itu menurun daripada 17 kepada 14 kawasan, menjelang tahun hadapan.Menteri Besar, Datuk Onn Hafiz Ghazi berkata setakat tahun lalu, 13,261 penagih dadah dikesan di Johor dengan seribu daripadanya di Kluang.Oleh itu, pihaknya mahu jumlah penagih dadah di Kluang turun kepada 700 orang, menjelang tahun depan.

Bagi mencapai sasaran itu, Majlis Tindakan Membanteras Dadah (MTMD) Daerah Kluang, perlu berganding bahu bersama Agensi Anti Dadah Kebangsaan (AADK) bagi menjalankan operasi, serta memikirkan jalan penyelesaian alternatif."Saya minta tolong, Datuk DO (Pegawai Daerah), fikirkan strategi. Pakar motivasi kita bantu kita, macam mana kita nak turunkan angka itu, Sebab kalau kita berjumpa sebegini sahaja, tidak mempunyai sasaran, maka saya khuatir kita takkan ada keberhasilan yang kita inginkan," kata Onn Hafiz semasa berucap dalam program Belia Aspirasi Kluang Sejahtera, di sini.

(Datuk Onn Hafiz berkata Kerajaan Johor sasar kurangkan kawasan panas penyalahgunaan dadah)


Lebih 20,000 Keluarga Malaysia meriahkan Program Kenduri Sekampung sempena JAKM Negeri Sembilan

(Perdana Menteri, Datuk Seri Ismail Sabri Yaakob beramah mesra bersama penduduk Felda Palongketika hadir pada program Kenduri Sekampung Keluarga Malaysia sempena Jelajah AspirasiKeluarga Malaysia di Felda Palong hari ini/ Foto BERNAMA)

JEMPOL, 8 Oktober - Lebih 20,000 Keluarga Malaysia hadir memeriahkan Program Kenduri Sekampung sempena Jelajah Aspirasi Keluarga Malaysia Peringkat Negeri Sembilan.Program yang diadakan di Padang Sekolah Menengah Kebangsaan Palong 7 itu dirasmikan oleh Perdana Menteri, Datuk Seri Ismail Sabri Yaakob.Beliau meluangkan masa kira-kira dua jam beramah mesra bersama tetamu serta menikmati masakan tradisional Negeri Sembilan seperti daging masak lompap dan masak lemak cili api."Tahniah kepada warga Palong, yang sama-sama memasak yang sama-sama menggambarkan keharmonian penduduk di sini tuan-tuan dan puan-puan ,Sebenarnya inilah tujuan keluarga Malaysia diperkenalkan untuk menunjukkan keharmonian di dalam masyarakat kita, kita mempunyai penduduk yang berbilang kaum, kita ada Cina kita ada Melayu, kita ada India, kita ada Orang Asli, kalau kita tak mampu hidup secara aman dan harmoni tidak ada apa yang boleh kita laksanakan," kata beliau ketika berucap pada Majlis Kenduri Sekampung sempena Jelajah Aspirasi Keluarga Malaysia Peringkat Negeri Sembilan di Sekolah Menengah Kebangsaan Palong 7, di sini hari ini.

(Perdana Menteri, Datuk Seri Ismail Sabri Yaakob beramah mesra bersama penduduk Felda Palong ketika hadir pada program Kenduri Sekampung Keluarga Malaysia sempena Jelajah Aspirasi Keluarga Malaysia di Felda Palong hari ini/ Foto BERNAMA)

Pada majlis sama, Ismail Sabri turut melancarkan Bantuan Lesen Memandu Keluarga Malaysia yang bakal diberi kepada penduduk Parlimen Jempol."Perasaan saya sungguh gembira, majlis sebesar ini diterima di Palong 7, saya sebagai tuan rumah mengucapkan banyak-banyak terima kasih lah kepada semua jentera yang datang," menurut peneroka Felda, Alias Khamis."Majlis macam ini, memang lah makcik warga Palong, semua menunggu kehadiran Perdana Menteri, jadi gotong royong dari petang semalam, masak- masak, macam-macam masakan segala agensi semua ada tolong masak," kata peneroka Felda, Zainuri Alias."Gembira dan seronok sebab rasa pertama kali program ini diadakan, jadi seronoklah dapat eratkan silaturahim semua kaum dekat sini," kata pekerja swasta, Thanalechumy Balakrishna.


K-KOMM giat promosi HSN 2022, galak rakyat amalkan gaya hidup sihat

PUTRAJAYA, 8 Oktober- Kementerian Komunikasi dan Multimedia (K-KOMM) komited dalam mempromosi aktiviti dan program yang disediakan sempena Hari Sukan Negara 2022.Menurut Ketua Setiausaha K-KOMM, Datuk Seri Mohammad Mentek, kementeriannya berperanan dalam melakukan hebahan menerusi platform saluran televisyen, radio dan media sosial untuk menggalakkan penyertaan Keluarga Malaysia terhadap penganjuran acara sukan tahunan negara itu.Tambah Mohammad, sukan merupakan satu wadah dalam menyatukan Keluarga Malaysia tanpa mengira bangsa."Peranan K-KOMM mempromosi HSN 2022 melalui pelbagai saluran TV, radio dan sebagainya. Pelbagai promosi aktiviti juga kita siarkan di platform media sosial untuk kita memastikan supaya rakyat Malaysia dapat menyertai pelbagai acara yang dianjurkan oleh kementerian ataupun di peringkat negeri masing-masing.Dengan promosi itu, kita dapat menggalakkan ramai lagi Keluarga Malaysia untuk sama-sama beriadah secara tidak langsung kita dapat menguatkan lagi keutuhan perpaduan dalam Keluarga Malaysia," kata Mohammad kepada RTM ketika ditemui pemberita RTM selepas merasmikan Sambutan Hari Sukan Negara (HSN) 2022 peringkat kementerian di Putrajaya.Di samping itu, beliau turut menyeru rakyat Malaysia untuk terus mengamalkan gaya hidup sihat seiring dengan matlamat Agenda Nasional Malaysia Sihat (ANMS) yang dilancar Perdana Menteri, Datuk Seri Ismail Sabri tahun lalu.Terdahulu, Kementerian Komunikasi dan Multimedia (K-KOMM) turut tidak ketinggalan menjayakan sambutan Hari Sukan Negara (HSN) 2022 peringkat kementerian yang berlangsung pada hari ini. Program yang disertai seramai 500 warga K-KOMM itu dimeriahkan dengan acara zumba dan senamrobik bersama barisan selebriti yang hadir. Selain itu, program tersebut turut diserikan dengan acara cabutan bertuah dan sesi beramah mesra dengan selebriti.


Peningkatan paras air sungai di empat negeri bersifat sementara - JBPM

PUTRAJAYA, 8 Oktober- Sungai di empat negeri yang mencatatkan peningkatan selepas hujan lebat melanda sejak semalam kini dilaporkan berada pada paras selamat.Menurut Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahid, pemantauan telahpun dilakukan dan sungai-sungai tersebut paras airnya masih di paras selamat.Setakat pukul 8.00 pagi tadi, tiada penduduk yang perlu dipindahkan susulan situasi waspada itu."Pemantauan di sungai-sungai yang dinyatakan paras airnya masih lagi dalam keadaan memuaskan. Kita juga telahpun hantar laporan ini kepada pasukan petugas khas dan kenaikan paras itu hanyalah sementara.Selain itu, Pusat Pemindahan Sementara (PPS) seluruh negara telah ditutup termasuk di Johor, dua PPS telah pun kita tutup. Sekarang ini, tiada mangsa yang ditempatkan di Pusat Pemindahan Sementara (PPS), maka tidak ada lah banjir ini," kata Hamdan kepada RTM dalam sidang media Perasmian Hari Sukan Negara Peringkat KPKT di Putrajaya.Walau bagaimanapun, Datuk Seri Mohammad Hamdan menyatakan pemantauan keatas sungai-sungai tersebut masih lagi diteruskan oleh pelbagai agensi termasuk Polis.Semalam, media melaporkan paras air di beberapa sungai utama di Negeri Sembilan, Melaka, Selangor dan Johor mencatatkan peningkatan selepas hujan lebat melanda sejak petang Jumaat.

(Ketua Pengarah Jabatan Bomba dan Penyelamat Malaysia (JBPM), Datuk Seri Mohammad Hamdan Wahidmeluangkan masa bermain karom sempena Perasmian Hari Sukan Negara Peringkat KPKT)


MOTAC menyifatkan bajet 2023 tanda sokongan kerajaan

KUALA LUMPUR, 8 Oktober- Kementerian Pelancongan, Seni dan Budaya, MOTAC menyifatkan bajet sebanyak RM1.16 bilion ini sebagai tanda sokongan dan komitmen berterusan kerajaan untuk menjadikan industri pelancongan, seni dan budaya tempatan, kembali teguh.Menterinya Datuk Seri Nancy Shukri, MOTAC akan memperhalusi segala peruntukan yang melibatkan sektor pelancongan dan kebudayaan dan merebut setiap peluang pertumbuhan yang muncul dan membangunkan sektor ini yang berkait rapat dengan Wawasan Kemakmuran Bersama 2030 dan Matlamat Pembangunan Mampan.

(Menteri Pelancongan Seni dan Budaya, Datuk Seri Nancy Shukri )

Menerusi kenyataan, beliau berkata tinjauan bagi tahun 2023 menunjukkan cabaran berbeza dan ketidaktentuan.

Ini berikutan perkembangan global dan MOTAC akan terus mengambil langkah yang sewajarnya bagi melindungi dan mempersiapkan negara daripada kejutan masa hadapan.Di bawah Fokus 4 Bajet 2023, Pemulihan Sektor Pelancongan, antara peruntukan langsung di bawah MOTAC termasuklah 200 juta ringgit untuk pemulihan Sektor Pelancongan bagi galakan, promosi dan pemasaran, RM90 juta untuk Geran Padanan Galakan Melancong (GAMELAN) melibatkan kempen promosi dan pemasaran bersama industri serta Geran sepadan untuk insentif penganjuran program pelancongan termasuk acara sukan antarabangsa.Selain RM25 juta insentif kepada rakyat dalam bentuk diskaun, baucar dan rebat bagi penginapan, pakej pelancongan, kraf tangan dan karya seni sehingga RM100.Juga RM25 juta bagi Program Merakyatkan Seni Budaya dan Warisan.Di bawah Bajet 2023 juga, MOTAC juga menerima dana lain berkaitan pelancongan dan juga Insentif cukai berkaitan pelancongan.


NGO boleh berperanan aktif menjadi mata telinga SPRM

KUALA LUMPUR, 8 Oktober- Pertubuhan bukan kerajaan (NGO) boleh berperanan aktif menjadi mata dan telinga Suruhanjaya Pencegahan Rasuah Malaysia (SPRM) dalam memerangi jenayah rasuah.Pengarah Bahagian Pendidikan Masyarakat SPRM, Datuk Razim Mohd Noor berkata usaha itu dilihat mampu membantu SPRM menyampaikan mesej antirasuah perlu secara menyeluruh terutama di peringkat belia.

(Pengarah Bahagian Pendidikan Masyarakat SPRM, Datuk Razim Mohd Noor)

Jelasnya Statistik SPRM menunjukkan jenayah rasuah di peringkat belia amat membimbangkan.Oleh itu,beliau berharap dengan penglibatan NGO mampu memberi pendidikan bahaya rasuah dari bangku sekolah supaya dapat melahirkan nilai moral dan integriti yang tinggi dalam diri mereka."NGO ini mereka lebih bebas dan besar dalam negara kita jadi apa kita harapkan mereka menjadi mata dan telinga kepada sprm supaya mereka mengetahui sebarang kegiatan salah laku guna kuasa rasuah mereka mesti melaporkan kepada SPRM," katanya selepas menghadiri Program Dialog Antirasuah SPRM bersama 26 NGO sempena Sambutan Ulang Tahun SPRM ke-55 pagi tadi.Antara objektif program itu adalah memberi pengetahuan dan kesedaran jenayah rasuah kepada wakil NGO mengenali peranan dan fungsi SPRM.


Pemangku Raja Pahang sempurnakan Istiadat Perbarisan Pentauliahan Diraja

SUNGAI BESI, 8 Oktober- Pemangku Raja Pahang, Tengku Hassanal Ibrahim Alam Shah Ibni Al-Sultan Abdullah Riayatuddin Al-Mustafa Billah Shah berkenan mencemar duli menyempurnakan Istiadat Perbarisan Pentauliahan Diraja dan Pengurniaan Watikah Tauliah Pegawai Kadet Angkatan Tentera Malaysia (ATM) Tahun 2022 di Kem Perdana Sungai Besi.Ia kembali diadakan tahun ini selepas dua tahun tertangguh akibat pandemik COVID-19.Ketibaan Tengku Hassanal pada pukul 9.00 pagi disambut Menteri Kanan Pertahanan, Datuk Seri Hishammuddin Hussein dan Panglima Angkatan Tentera, Tan Sri Affendi Buang.Istiadat perbarisan melibatkan 643 orang Pegawai Kadet ATM daripada gabungan empat buah kolej perkhidmatan yang diketuai oleh Pegawai Rendah Kanan (PRK), Mohd Aiman Amzar Mohamad Pazli.

(643 orang Pegawai Kadet ATM terlibat dalam Istiadat Perbarisan Pentauliahan Diraja danPengurniaan Watikah Tauliah Pegawai Kadet Angkatan Tentera Malaysia (ATM) Tahun 2022)

Dalam perbarisan tersebut, tujuh pegawai kadet terbaik turut menerima Anugerah Pedang Kehormat berserta piala.Selesai istiadat perbarisan, Tengku Hassanal turut berkenan mengurniakan watikah tauliah kepada 416 orang Pegawai Kadet TDM, 101 orang pegawai kadet TLDM dan 126 orang pegawai kadet TUDM di Dewan Tun Templer, Akademik Latihan Kententeraan (ALK).Majlis kemudiannya disusuli dengan bacaan ikrar Taat Setia Perwira serta penyerahan skrol ikrar oleh Pegawai Muda yang baru ditauliahkan.


Paras air sungai masih selamat - KP Bomba

PUTRAJAYA, 8 Oktober- Sungai di empat negeri yang mencatatkan peningkatan selepas hujan lebat melanda semalam kini dilaporkan berada pada paras selamat.Menurut Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid, pemantauan telah pun dilakukan dan sungai-sungai tersebut paras airnya masih selamat."Kita telah pun menghantar laporan ini kepada Task Force Banjir dan didapati bahawa berlakunya kenaikan paras air itu hanya untuk sementara dan sebenarnya Pusat Pemindahan Sementara (PPS) seluruh negara telahpun ditutup semalam."

(Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid)

"Sekarang ini tidak ada mangsa yang ditempatkan di PPS, erti katanya tidaklah banjir ini sehingga menyebabkan mangsa itu perlu dipindah ke tempat pemindahan sementara.""Dan pada keadaan hari ini sehingga 8 pagi tadi, kita tidak ada nampak apa-apa mangsa yang perlu dipindahkan," katanya pada sidang media Perasmian Hari Sukan Negara Peringkat KPKT di Putrajaya.Walaubagaimanapun, Datuk Seri Mohammad Hamdan menyatakan pemantauan keatas sungai-sungai tersebut masih lagi diteruskan oleh pelbagai agensi termasuk Polis.Semalam media melaporkan paras air di beberapa sungai utama di Negeri Sembilan, Melaka, Selangor dan Johor mencatatkan peningkatan selepas hujan lebat melanda sejak petang Jumaat.


Malaysia dilantik Pengerusi AWGCC 2022-2025

(Delegasi Malaysia yang diketuai oleh Noor Afifah binti Abdul Razak ke Mesyuarat Ke-33 ASEAN Senior Officials on Environment(ASOEN) di Siem Reap, Cambodia / Facebook Dato' Sri Tuan Ibrahim bin Tuan Man)

PUTRAJAYA, 8 Oktober- Malaysia dilantik sebagai Pengerusi Bagi Kumpulan Kerja ASEAN Mengenai Perubahan Iklim (2022-2025) (AWGCC).Menteri Alam Sekitar dan Air Datuk Seri Tuan Ibrahim Tuan Man menerusi satu hantaran di Facebook beliau berkata Pelantikan tersebut dibuat dalam Mesyuarat Ke-33 ASEAN Senior Officials on Environment (ASOEN) dan Mesyuarat-Mesyuarat Berkaitan di Siem Reap, Cambodia pada pada 3-7 Oktober 2022.Delegasi Malaysia yang diketuai oleh Noor Afifah binti Abdul Razak, Timbalan Ketua Setiausaha (Alam Sekitar) telah menyertai mesyuarat tersebut bagi membincangkan kerjasama mengenai pemuliharaan alam sekitar dan perubahan iklim dalam kalangan negara ASEAN dan rakan dialog lain seperti Jepun, EU dan Korea.“Saya bersyukur dan menghargai pengiktirafan yang diberikan kepada Malaysia sebagai salah sebuah negara peneraju bagi agenda perubahan iklim di rantau ASEAN.“Tanggungjawab yang lebih besar bagi Malaysia untuk terus memacu peranan agenda kelestarian bukan hanya di Malaysia tetapi juga di rantau ASEAN. Tahniah dan syabas!” katanya.Sebelum ini, AWGCC dipengerusikan oleh Kemboja.AWGCC ditubuhkan pada 2009 bagi meningkatkan kerjasama dan tindakan serantau untuk menangani kesan buruk perubahan iklim terhadap pembangunan sosioekonomi negara anggota ASEAN.

(Menteri Alam Sekitar dan Air Datuk Seri Tuan Ibrahim Tuan Man)


Persidangan sayap UMNO medan terbaik kuatkan parti

KUALA LUMPUR, 8 Oktober- Perwakilan Wanita, Pemuda dan Puteri UMNO yang bersidang selama tiga hari bermula hari ini diingatkan supaya menjadikan persidangan itu sebagai medan untuk memperkuatkan lagi parti.Menerusi satu hantaran di laman Facebook rasminya, Perdana Menteri Datuk Seri Ismail Sabri Yaakob berkata perjuangan memartabatkan agama, bangsa dan negara merupakan perjuangan utama UMNO.Ismail Sabri yang juga Naib Presiden UMNO berkata parti itu adalah harapan bangsa yang sentiasa menabur khidmat dan bakti kepada seluruh Keluarga Malaysia.“Selamat bersidang kepada semua perwakilan Wanita, Pemuda dan Puteri UMNO di seluruh negara. Semoga Allah SWT sentiasa merahmati perjuangan dan usaha kita semua,” katanya.


Zuraida presiden baharu PBM

KUALA LUMPUR, 8 Oktober- Menteri Perusahaan Perladangan dan Komoditi Datuk Zuraida Kamaruddin kini menerajui Parti Bangsa Malaysia (PBM) setelah dilantik sebagai presiden baharu parti itu semalam menggantikan Datuk Larry Sng Wei Shein.Pelantikan Ahli Parlimen Ampang itu dibuat pada mesyuarat Majlis Tertinggi PBM yang berlangsung semalam setelah mesyuarat berkenaan mengesahkan tujuh usul yang diluluskan semasa Persidangan Agung Tahunan (PAT) 2022 di Shah Alam pada 1 Oktober lepas, termasuk meletakkan Zuraida sebagai Presiden PBM."Majlis Tertinggi yang bersidang semalam telah meneliti dan menjalankan proses yang wajar serta bersesuaian dengan garis panduan Perlembagaan Parti telah mengangkat Zuraida sebagai Presiden parti,” kata Setiausaha Agung PBM Nor Hizwan Ahmad dalam kenyataan hari ini."Majlis Tertinggi dan seluruh ahli parti mengucapkan tahniah atas pelantikan ini dan mendoakan Datuk Hajah Zuraida Kamaruddin terus diberi kekuatan bagi menerajui parti untuk terus cemerlang dalam memberi khidmat terbaik kepada seluruh rakyat Malaysia," katanya dan beliau turut berterima kasih kepada Sng yang juga Ahli Parlimen Julai kerana telah memimpin parti sebelum ini.Pada 26 Mei lepas, Zuraida mengumumkan keluar daripada Bersatu dan menyertai PBM.Zuraida dilantik sebagai Menteri Perumahan dan Kerajaan Tempatan selepas kemenangan Pakatan Harapan (PH) pada Pilihan Raya Umum ke-14 pada 2018 oleh Perdana Menteri ketika itu Tun Dr Mahathir Mohamad.Beliau dilantik semula ke jawatan sama semasa pentadbiran Tan Sri Muhyiddin Yassin sebelum bertukar ke portfolio Menteri Perusahaan Perladangan dan Komoditi di bawah Datuk Seri Ismail Sabri Yaakob.PBM didaftarkan pada 27 Okt 2021 dan diasaskan oleh Mohamad Sukri Yusri yang juga presiden pertamanya dan beberapa ahli politik lain selepas mengambil alih Parti Pekerja Sarawak (SWP).Sng mengambil alih jawatan presiden pada Jan 2022 dan ketika ini, termasuk Zuraida dan Sng, PBM mempunyai enam orang Ahli Parlimen termasuk Steven Choong (Tebrau); Mohammadin Ketapi (Lahad Datu); Datuk Dr Xavier Jayakumar (Kuala Langat) dan Datuk Seri Dr Santhara Kumar (Segamat). - BERNAMA

(Setiausaha Agung PBM Nor Hizwan Ahmad)


Johor sambut baik peruntukan Bajet 2023, bajet negeri berteraskan rakyat menyusul - Onn Hafiz

KUALA LUMPUR, 8 Oktober- Kerajaan Johor akan berusaha membentangkan bajet negeri berteraskan rakyat, bulan depan berdasarkan Bajet 2023 dibentang Menteri Kewangan, Tengku Datuk Seri Zafrul Tengku Abdul Aziz pada semalam.Menteri Besar, Datuk Onn Hafiz Ghazi menerusi Facebooknya berkata Bajet 2023 telah mengambil kira aspek serta projek pembangunan diperlukan di negeri itu.Fokus tertumpu kepada penyediaan insfrastruktur asas yang baik serta sistem pengangkutan yang efisien untuk keselesaan rakyat sekali gus menjadi prasyarat menarik minat pelabur ke negeri ini. "Saya gembira Bajet 2023 yang dibentangkan telah mengambil kira aspek serta projek pembangunan yang diperlukan di Johor.Insya-Allah, Kerajaan Negeri juga sedang berusaha untuk membentangkan bajet negeri yang pro rakyat pada bulan hadapan. Semoga kesemua perancangan ini berjalan dengan lancar serta dapat memberikan perkhidmatan dan manfaat terbaik kepada rakyat Johor," kata Onn Hafiz dalam hantaran di Facebooknya.Menerusi Bajet 2023, Johor mendapat beberapa insentif antaranya Pembangunan Projek Landasan Kereta Api Berkembar Gemas-Johor Bahru dan RTS Link, pembinaan lorong memotong di Senai-Desaru Expressway, naik taraf Lebuh Raya Utara Selatan (Senai Utara-Pandan) dengan kos RM510 juta dan penambahbaikan Bas Rapid Transit menerusi peruntukkan RM80 juta.


Bajet 2023: Tanaman makanan jangka pendek bantu peneroka jana pendapatan

KUALA LUMPUR, 8 Oktober- Program Pembangunan Semula Hasil Baharu dikalangan pekebun kecil untuk meneroka pendapatan tambahan mendapat reaksi positif warga peneroka di Pahang.Rata-rata mereka menyifatkan langkah kerajaan untuk memberi fokus kepada tanaman makanan jangka pendek dapat membantu warga peneroka menjana pendapatan tambahan.Ia sekaligus mengurangkan kebergantungan kepada hasil tanaman kelapa sawit."Bila kita dengar pembentangan bajet semalam, memang patut generasi kedua atau pun peneroka-peneroka mengusahakan tanaman kontan. Terima kasih kepada kerajaan kan kerana bajet tahun ni memang terbaiklah untuk tahun 2023. Jadi dengan tanaman kontan tu boleh menambah menjana pendapatan untuk generasi kedua atau peneroka dan kita boleh menggunakan tanah itu secara maksimum," kata peneroka felda Bukit Kuantan, Halid Hamidi Sementara itu, cadangan kerajaan menerusi belanjawan 2023 untuk mempergiat usaha mempromosi kempen menangani Anti Minyak Sawit turut diterima warga peneroka."Dengan terlaksana kempen menggalakkan hasil sawit ini maka peneroka akan mendapat hasil yang lebih mendapat pendapatan yang lebih daripada kempen-kempen tersebut . Jadi ini satu berita yang baik untuk para peneroka di Malaysia,” kata peneroka felda Bukit Kuantan, Rozilawati Muhammad

(Ketua peneroka felda Bukit Kuantan, Datuk Mohd Rosmi Mohamad)

"Seperti kita maklum, kita di war-warkan berita Anti Minyak Sawit. Penerangan yang telah dibentangkan tadi saya percaya akan meningkatkan hasil yang tinggi kepada peneroka kembali, melalui penghasilan penjualan pengeksportan kelapa sawit di luar negara. Selain itu juga saya melihat bajet pada tahun 2023 dari segi peningkatan pendapatan peneroka dapat melalui penanaman lain selain daripada sawit kepada peneroka," kata ketua peneroka felda Bukit Kuantan, Datuk Mohd Rosmi MohamadMenerusi Belanjawan 2023 yang telah dibentangkan oleh Menteri Kewangan Tengku Datuk Seri Zafrul Tengku Abdul Aziz, sektor agrikomoditi menyumbang RM20.4 billion kepada keluaran Dalam Negara Kasar (KDNK) pada suku kedua 2022.Melihat kepada peningkatan yang memberansangkan dalam sektor itu, kerajaan memperuntukkan RM2.6 bilion kepada agensi Felda, Felcra dan Risda untuk tahun 2023.


KUALA LUMPUR, 8 Oktober- Kementerian Luar Negeri mengesahkan seramai 63 jemaah umrah warga Malaysia terkandas di Arab Saudi sejak Jun lalu. Mereka terdiri daripada 28 orang dewasa dan 35 kanak-kanak.Kesemua jemaah ini dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah, Mac lepas.Namun, mereka hanya berada di Madinah hingga hari ini dan tidak pernah dibawa ke Makkah untuk menyempurnakan umrah.Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh kerajaan Arab Saudi pada 20 Ogos lalu.  Kerajaan Malaysia setuju untuk membantu urusan penghantaran pulang para jemaah yang terkandas ini dengan usaha dan kerjasama antara agensi-agensi kerajaan berkaitan.


Bajet 2023: Perlindungan sosial diperluas bukti keprihatinan kerajaan

KUALA LUMPUR, 8 Oktober- Skop jaringan perlindungan sosial diperluas menerusi Bajet 2023 melibatkan pekerja sektor tidak formal ekonomi gig termasuk pemandu teksi dan pekerja sektor teknologi maklumat.Ketua Pegawai Eksekutif, Pusat Dasar dan Hal Ehwal Ekonomi Yayasan Malaysia (PEACE), Dr Zokhri Idris berkata inisiatif bekenaan selari pendekatan responsif, bertanggungjawab dan reformis.Inisiatif itu juga dilihat peka dengan golongan belia yang sinonim terlibat dengan sektor tersebut. "Kumpulan E-hailing ini, mereka bertarung nyawa sejak pandemik demi memenuhi keperluan rakyat. Mereka sentiasa di jalan raya, dikawasan yang terdedah dengan bahaya. Akhirnya, mereka ini diberi perlindungan. Daripada aspek itu, golongan muda diberi perhatian, khususnya yang tidak mempunyai pekerjaan tetap," kata Zokhri kepada RTM.

Kerajaan mencadangkan peruntukan RM150 juta untuk Skim Keselamatan Sosial Pekerjaan Sendiri (SKSPS) PERKESO dan kerajaan akan menyumbang 80 peratus daripada nilai caruman pekerja berkenaan.


Hari Sukan Negara (HSN2022) sasar penglibatan 4.5 juta Keluarga Malaysia

PUTRAJAYA, 8 Oktober- Hari Sukan Negara (HSN2022) menyasarkan penglibatan 4.5 juta Keluarga Malaysia dalam aktiviti sukan dengan pelaksanaan secara menyeluruh sehingga ke peringkat akar umbi.Perdana Menteri berkata kerajaan sentiasa komited membangunkan industri sukan menerusi pelbagai pakej bantuan prihatin, agar pemain industri dalam bidang sukan dapat terus menyumbang kepada pertumbuhan ekonomi negara.

(Perdana Menteri Datuk Seri Ismail Sabri Yaakob)

"Strategi yang digunakan untuk pelaksanaan HSN2022 adalah, yang pertama, pelaksanaan HSN2022 akan dilaksanakan secara menyeluruh sehingga ke peringkat akar umbi, yang kedua, kerjasama strategik dengan pemegang taruh dan rentas kementerian/agensi bagi menganjurkan aktiviti sukan, rekreasi dan kecergasan," katanya.Strategi ketiga pula membabitkan golongan profesional, pempengaruh sosial, pemain industri sukan, atlet dan ikon sukan, untuk menarik penglibatan rakyat dalam aktiviti yang dianjurkan.Seterusnya yang keempat, perintis kepada semua pemain industri sukan perlu menonjolkan peranan dan fungsi masing-masing kepada masyarakat.Perdana Menteri turut menyeru semua pihak menjadikan Malaysia sebagai negara bersukan dengan sasaran sekurang-kurangnya dua per tiga rakyat bersenam dan aktif bersukan, minimum lima sesi seminggu dan 30 minit setiap sesi.


KBS diarahkan tingkat usaha pembudayaan dan pencapaian sukan - PM

PUTRAJAYA, 8 Oktober- Perdana Menteri mengarahkan Kementerian Belia dan Sukan (KBS) untuk berusaha meningkatkan lagi pembudayaan dan pencapaian sukan melalui empat usaha proaktif.Antaranya adalah dengan menawarkan biasiswa dan peluang melanjutkan pelajaran kepada atlet yang cemerlang dan berjaya memenangi pingat bermula dari peringkat temasya Sukan Malaysia (SUKMA) dan kejohanan peringkat antarabangsa yang diiktiraf oleh kerajaan.

(Perdana Menteri Datuk Seri Ismail Sabri Yaakob semasa perasmian VSN2030 bersama Menteri Belia dan Sukan Datuk Seri Ahmad Faizal Azumu dan Ketua Setiausaha Negara Tan Sri Mohd Zuki Ali di Putrajaya)

"Bekas atlet yang berkemahiran pula dipertimbangkan sebagai Jurulatih Pendidikan Jasmani dan dilibatkan dalam inisiatif pencarian bakat sukan di peringkat akar umbi melalui program My Talent Identification (MyTID)," katanya.Ia turut melibatkan menaik taraf fasiliti sukan bagi meningkatkan akses kepada kemudahan sukan dan secara tidak langsung meningkatkan penglibatan Keluarga Malaysia untuk bergiat aktif dalam aktiviti bersukan.Tambah beliau, semakan dan pewartaan semula Jadual Pertama di bawah Akta Pembangunan Sukan 1997, iaitu jenis sukan yang tersenarai akan ditingkatkan dan sukan elektronik juga akan turut disenaraikan.


2,500 jemaah sertai Qiamullail Perdana, tingkatkan kerohanian ummah

PUTRAJAYA, 8 Oktober- Hampir 2,500 umat Islam menyertai Qiamullail Perdana Agensi Islam siri ketiga di Masjid Putra, Putrajaya awal pagi tadi.Menteri di Jabatan Perdana Menteri (Hal Ehwal Agama), Datuk Idris Ahmad menzahirkan rasa gembira apabila program tersebut turut mendapat sambutan dalam kalangan golongan muda.Menurutnya, ibadah Qiamullail usaha terbaik dalam membina individu muslim yang hebat, masyarakat bersatu padu dan negara sejahtera. "Alhamdulillah, kehadiran yang baik dalam kalangan masyarakat sekeliling. Tujuannya adalah nak mengimarahkan Putrajaya sebagai pusat pentadbiran negara. Kita harap dapat beri kesedaran pada masyarakat pentingnya pembinaan rohani dalam kehidupan diri kita dan saya harap boleh diteruskan dirumah masing-masing atau setiap malam untuk lakukan program pembinaan diri dan pembersihan jiwa," kata Idris kepada RTM ketika ditemui pada majlis berkenaan.Program tersebut dijayakan Yayasan Dakwah Islamiah Malaysia, Pejabat Mufti Wilayah Persekutuan, Jabatan Agama Islam Wilayah Persekutuan (JAWI), TVAlhijrah dan Masjid Putra Putrajaya.Turut hadir, Menteri Kanan Pendidikan, Datuk Dr Radzi Jidin.

(Menteri di JPM (Hal Ehwal Agama), Datuk Idris Ahmad ditemui pada majlis berkenaan di Putrajaya)


VSN2030 perancangan baharu pembangunan sukan negara - PM

PUTRAJAYA, 8 Oktober- Visi Sukan Negara (VSN2030) akan menjadi hala tuju dan perancangan baharu pembangunan sukan negara yang dipetakan secara komprehensif, bersepadu dan kolektif bagi tempoh 10 tahun.Perdana Menteri berkata ia memberi nafas baharu bagi arena sukan negara dengan konsep 'Daripada Komuniti Kepada Komuniti' melibatkan seluruh Keluarga Malaysia bagi merencana strategi sukan negara untuk 10 tahun ke hadapan.

(Perdana Menteri Datuk Seri Ismail Sabri Yaakob semasa berucap pada majlis perasmian Hari Sukan Negara 2022 di sini)

"Ia juga meneruskan legasi sukan sebagai alat perpaduan yang ampuh dalam masyarakat serta melahirkan jaguh-Jaguh berkelas dunia dan akan menjadi dokumen rasmi kerajaan dalam pembangunan sukan tanah air," katanya ketika berucap pada majlis perasmian Hari Sukan Negara 2022 di Putrajaya.VSN2030 merupakan dokumen dasar yang berkonsepkan pendemokrasian sukan dengan keterbukaan untuk menerima pandangan dan suara semua pihak.Dokumen tersebut akan diteliti dari semasa ke semasa bagi memastikan ia kekal relevan dalam memacu industri sukan Malaysia untuk terus gemilang sehingga tahun 2030.Pada majlis sama, Perdana Menteri turut melancarkan Visi Sukan Negara 2030.


Bajet 2023: Pembangunan Hal Ehwal Islam memfokuskan pendidikan dan industri halal

KUALA LUMPUR, 8 Oktober- Menteri di Jabatan Perdana Menteri (Hal Ehwal Agama), Datuk Idris Ahmad, menyambut baik peruntukan sebanyak RM1.5 bilion yang diberikan untuk Pembangunan Hal Ehwal Islam menerusi Bajet 2023.Menerusi hantaran di media sosial rasminya, beliau berkata, bajet kali ini membuktikan bahawa pengurusan dan pembangunan syiar Islam sentiasa menjadi keutamaan kerajaan.

(Menteri di Jabatan Perdana Menteri (Hal Ehwal Agama), Datuk Idris Ahmad)

Dalam memperkasa pendidikan Islam, sebanyak RM150 juta telah diperuntuk, meningkat RM10 juta berbanding bajet tahun ini. Ia bagi menyelenggara fasiliti pendidikan di bawah seliaaan Jabatan Kemajuan Islam Malaysia (JAKIM) antaranya sekolah agama rakyat, tahfiz dan pondok. Sebagai tanda keprihatinan kerajaan terhadap murabbi ummah pula, sebanyak RM500 akan diberikan secara sekali bayar kepada guru-guru KAFA, takmir, bilal, noja, siak dan marbut melibatkan peruntukan sebanyak RM36 juta. Selain itu, kerajaan juga turut merangsang pembangunan Industri Halal dengan suntikan RM92 juta termasuk inisiatif mengupayakan warga OKU melalui Wakaf Halal PKS OKU. Datuk Idris berkata, semua peruntukan akan diselaraskan sewajarnya secara berwibawa bagi pengukuhan pengimarahan Islam di negara ini.


Bajet 2023: RM200 juta diperuntuk bagi pemulihan sektor pelancongan

SEREMBAN, 8 Oktober- Usaha memperkukuh pemulihan sektor pelancongan, sebanyak RM200 juta disediakan untuk galakan, promosi dan pemasaran.Kerajaan turut menyasarkan ketibaan lebih daripada 15 juta pelancong asing dengan nilai pendapatan berjumlah RM47.6 billion.

(Profesor Fakulti Ekonomi dan Muamalat, Universiti Sains Islam Malaysia (USIM), Profesor Datuk Dr. Mustaffa Mohd Hanefah)

Profesor Fakulti Ekonomi dan Muamalat, Universiti Sains Islam Malaysia (USIM), Profesor Datuk Dr Mustaffa Mohd Hanefah berkata, peruntukan untuk sektor pelancongan bakal memberi pulangan yang memberasangkan kerana dengan peruntukan tersebut, pemain industri dalam sektor pelancongan dapat mempromosikan tempat pelancongan dengan lebih efisyen."Bila ada pelancong datang ke Malaysia, mereka bukan sahaja datang duduk dan sebagainya kerana sektor pelancongan termasuk juga hotel, restoran, makanan dan juga tempat tempat yang sesuai."Mereka melancong di mana ada pantai atau pun di mana yang ada tempat tempat menariknya dan sebagainya itu akan menjadi tempat tumpuan oleh pelancong dan ini juga maknanya akan digandakan tidak semestinya RM47.6 billion tetapi saya nampak mungkin akan lebih daripada itulah sebab impaknya adalah seluas-luasnya," kata Dr Mustaffa ketika ditemui pada Diskusi Bajet 2023 di Kompleks Penyiaran Tuanku Muhammad, di sini.


Insentif pembiayaan PMKS rancakkan ekonomi perniagaan, ringankan beban peniaga

IPOH, 8 Oktober- Pemberian insentif dan kemudahan pembiayaan yang pelbagai kepada Perusahaan Mikro, Kecil dan Sederhana (PMKS) dilihat sebagai satu langkah yang baik.Timbalan Yang DiPertua, Persatuan Penjaja dan Peniaga Kecil Negeri Perak, Zahari Abd Murad berkata, ia sekali gus dapat merancakkan lagi aktiviti perniagaan dan meringankan beban peniaga yang terkesan akibat pandemik COVID-19.

(Timbalan Yang DiPertua, Persatuan Penjaja dan Peniaga Kecil Negeri Perak Zahari Abd Murad)

"Peniaga peniaga ini pun sudah dipecahkan kepada semua kategori, belia , wanita, wanita pun banyak juga peruntukan diberi, kepada semua penjaja untuk memajukan perniagaan masing masing. Jadi, kita amat berterima kasih kepada kerajaan kerana memberi satu bajet yang besar juga untuk peluang bantuan, pinjaman, geran dan sebagainya. kepada agensi agensi berkenaan untuk penjaja penjaja kita meneruskan perniagaan mereka," kata Zahari kepada RTM.Menerusi bajet 2023, sejumlah RM45 bilion diperuntukkan bagi program Semarak Niaga dengan RM1.7 bilion daripadanya, tersedia sebagai dana pinjaman mikro dan kemudahan perniagaan untuk manfaat peniaga kecil."Jadi saya rasa perkara ini dapat membantu dengan kesan-kesan sebelum ni daripada COVID-19 yang banyakkan ramai peniaga peniaga yang terduduk lah. Jadi saya harap dengan bantuan bantuan yang diberikan ini dapat membantu membangunkan kembali peniaga peniaga yang telah jatuh itu, kita bagunkan balik," kata Peniaga Khairul Ahmad. "Pertama sekali saya rasa bersyukurlah bila pembentangan bajet pada kali ini sangat sangat besar. Pertama sekali sangat besar, dan banyak peluang peluang yang diberi kepada peniaga peniaga cuma saya suka satu lah, bila kita dah dapat bantuan yang banyak macam ini, jadi kena gunakan peluang yang ada, pasal peluang yang ada ini tidak datang selalu. sekali sekala datang," kata Peniaga Haji Sahlan Haji Rahmat"Sebenarnya peruntukan untuk wanita memang perlu diadakan special untuk wanita sebab untuk kami sendiri kami nak wanita itu menjadi wanita digital. Untuk mempromosikan produk dan wanita ini perlu bangkit untuk menjana ekonomi", kata seorang lagi peniaga yang ditemui, Noriah Yahya.


Inisiatif MY50, MyWIRA bukti kerajaan prihatin kebajikan, kesejahteraan rakyat

KUALA LUMPUR, 8 Oktober- Prasarana Malaysia Berhad (Prasarana) selaku pengendali pengangkutan awam mengalu-alukan pengumuman belanjawan yang dibentangkan dan menyokong penuh Bajet 2023.Menerusi bajet yang dibentangkan, kerajaan memperuntukkan bajet bagi inisiatif pas bulanan My50 bagi pengguna pengangkutan awam yang akan memberikan manfaat kepada hampir 180,000 pengguna.Inisiatif My50 merupakan sebuah pas perjalanan tanpa had bernilai RM50.00 sebulan untuk penggunaan perkhidmatan rel dan bas kendalian Prasarana di Lembah Klang. Pihak Prasarana juga menyokong penuh inisiatif memberi diskaun 50 peratus di bawah program MyWIRA kepada pemegang kad veteran Angkatan Tentera Malaysia dan kad pesara Polis DiRaja Malaysia. Inisiatif-inisiatif tersebut adalah bukti bahawa kerajaan amat prihatin dengan kebajikan dan kesejahteraan rakyat selaras dengan aspirasi ‘Keluarga Malaysia’. Selain itu, ia juga selari dengan hala tuju agenda pengangkutan mesra rakyat dengan memberi kemudahan dan juga memartabatkan pengangkutan awam.

(Inisiatif My50, MyWIRA bukti kerajaan prihatin kebajikan, kesejahteraan rakyat)


Bajet 2023: Menambahbaik inisiatif mengurangkan bebanan rakyat

MELAKA, 8 Oktober- Langkah kerajaan meneruskan dan menambahbaik inisiatif Bantuan Keluarga Malaysia (BKM) dalam Bajet 2023 mendapat respon positif rakyat.Ia sedikit sebanyak membantu mengurangkan bebanan mereka.Selain itu, penambahan peruntukan untuk bantuan bulanan Jabatan Kebajikan Masyarakat (JKM), subsidi bil elektrik kepada isi rumah miskin tegar serta peruntukan bagi membasmi miskin tegar turut disambut baik rakyat."Saya rasakan satu penghargaan khususnya Bajet 2023 yang dibentangkan khususnya tentang satu skim baru tentang keluarga yang berpendapatan RM2,500.00 ke bawah dan mempunyai tanggungan anak lima orang dan mereka layak untuk mendapat RM2,500.00 bantuan kebajikan masyarakat dan ini saya yakin dan percaya akan dapat membantu meringankan beban di kalangan mereka yang berkenaan”, kata Azman Md Yasin yang ditemu bual RTM, “Bajet 2023 ini bagi pendapat saya sebenarnya sangat bagus sebab adalah satu inisiatif baru yang diperkenalkan kepada rakyat terutama sekali Bantuan Keluarga Malaysia," kata Puan Nur Sabrina Jamaludin.“Alhamdulillah kita ucapkan ribuan terima kasih kepada kerajaan yang ada memandangkan bajet yang telah dinaikkan di atas keperluan rakyat yang mana rakyat sekarang tersepit dengan keadaan, jadi kita ucapkan ribuan terima kasih kerana menaikkan, kata orang BKM kepada yang bergaji di bawah RM2,500.00 dan untuk menampung kehidupan mereka setiap hari,” kata Mohd Tamin Wahid.“Tapi saya nampak dekat situ memang baik, mereka punya pembahagian, mereka punya peruntukan, tapi hendak sampai kalau sampai itu kita hargailah semua itu daripada bajet yang dibentangkan untuk 2023 ini akan datang,” kata seorang lagi orang ramai yang ditemui, Kamarulzaman Hj Abd Rahman.


Impak positif keselamatan, pertahanan tingkatkan keamanan, kesiapsiagaan anggota pertahanan

KUALA LUMPUR, 8 Oktober- Peningkatan peruntukan Bajet 2023 dalam aspek keselamatan dan pertahanan kepada RM35.7 bilion dilihat bakal memberi impak positif dalam meningkatkan keamanan serta kesiapsiagaan anggota pertahanan negara. Setiausaha Kluster Politik, Keselamatan dan Antarabangsa Majlis Profesor Negara (MPN), Profesor Datuk Dr. Abdul Halim Sidek berkata ia adalah langkah proaktif dalam membolehkan kementerian terlibat meneruskan pelaksanaan inisiatif dan projek-projek sedia ada. "Ini semua menunjukkan keprihatinan kerajaan untuk menjaga keselamatan negara kita dari ancaman anasir-anasir daripada luar dan juga yang berlegar dalam negara kita.

(Setiausaha Kluster Politik, Keselamatan dan Antarabangsa Majlis Profesor Negara (MPN), Prof. Datuk Dr. Abdul Halim Sidek)

"Ini tidak kurang juga kalau kita lihat di persisiran pantai kita kerana bajet untuk maritim juga dibuat penambahan dan penambahbaikan. kita lihat ATM, PDRM, APMM akan lebih mantap dengan penambahan bajet ini. "Mereka boleh gunakan kepakaran mereka untuk memilih aset-set yang mereka rasakan lebih relevan dan terkini demi menjamin kesejahteraan keselamatan negara," kata Dr Abdul Halim kepada RTM.Kerajaan turut menjaga kebajikan golongan pesara dengan pemberian 50 peratus diskaun pengangkutan awam di bawah kendalian Prasarana kepada 21,000 pemegang kad veteran ATM dan kad pesara Polis di Kuala Lumpur, Selangor, Pahang dan Pulau Pinang. Selain turut memberi perhatian kepada aspek kebajikan anggota dengan memperuntukkan bajet bagi menyelenggara Rumah Keluarga Angkatan Tentera (RKAT) dan kuarters kediaman PDRM.


Bajet 2023: Menyeluruh, memperkukuh pemulihan ekonomi Keluarga Malaysia

KUALA LUMPUR, 8 Oktober- Ahli Parlimen yang ditemui menyimpulkan Bajet 2023 bersifat menyeluruh bagi memperkukuh pemulihan ekonomi Keluarga Malaysia.Bagaimanapun, aspek pelaksanaan perlu diberi perhatian bagi memastikan agihan dapat direalisasikan secara menyeluruh."Dengan pelbagai inisiatif ini kalau diurus denan baik boleh sampai kepada kaum sasar supaya kawalan kewangan ini betul-betul sampai kepada golongan sasar jangan ada ketirisan dan perlu ada displin kewangan yang tinggi," kata Ahli Parlimen Bukit Bendera, Wong Hon Wai kepada RTM.

(Ahli Parlimen Pasir Mas, Ahmad Fadhli Shaari)

"sudah pasti dalam hal ini ketelusan dan 'good governan' dilaksanakan bagi memastikan peruntukan yang diberikan dapat disampaikan tanpa mengambil kira latar belakang politik," kata Ahli Parlimen Pasir Mas, Ahmad Fadhli Shaari."Kita perlu tengok kumpulan rentan yang paling memerlukan bantuan bukan sahaja yang di bawah skim bantuan PPR dan perlu melihat apakah bantuan-bantuan ini dapat membantu sebaik yang mungkin," menurut Ahli Parlimen Lembah Pantai, Fahmi Fadzil ketika ditemui RTM di sini.Sementara itu, Timbalan Menteri Perumahan dan Kerajaan Tempatan, yang juga Ahli Parlimen Maran, Datuk Seri Dr. Ismail Abd Muttalib menyifatkan bajet yang dibentangkan cukup menyeluruh dan mencakupi semua lapisan masyarakat."Ia telah mencakupi seluruh lapisan masyarakat luar bandar dan pinggir bandar dan kita berterima kasih kerana telah meluluskan sejumlah RM5.409 bilion bagi kita menyediakan projek perumahan kepada golongan seluruh rakyat", katanya.


Perdana Menteri gembira dengan pembentangan Bajet 2023

(Datuk Seri Ismail Sabri (kiri) bersama Tengku Datuk Seri Zafrul Tengku Abdul Aziz menunjukkan buku Anggaran Perbelanjaan Persekutuan 2023 selepas pembentangan Bajet 2023 di Parlimen/BERNAMA)

KUALA LUMPUR, 8 Oktober- Perdana Menteri, Datuk Seri Ismail Sabri Yaakob memberi reaksi gembira dengan pembentangan Bajet 2023 yang dibentangkan Menteri Kewangan, Tengku Datuk Seri Zafrul Tengku Abdul Aziz.Beliau berkata Bajet 2023 bersesuaian dengan tema 'Keluarga Malaysia, Makmur Bersama' yang memberi tumpuan kepada semua kumpulan tertentu iaitu kepada rakyat, komuniti perniagaan dalam matlamat memulihkan ekonomi negara.

(Datuk Seri Ismail Sabri Yaakob menjawab soalan ketika ditemui pemberita selepas pembentangan Bajet 2023 di Parlimen/BERNAMA)

"Seperti kumpulan B40 dan selama ini ramai yang menganggap kumpulan M40 ditinggalkan di dalam bajet, tahun ini diperjelaskan banyak perkara-perkara yang melibatkan M40 juga begitu juga dengan kumpulan belia, wanita bukan sahaja dari segi menjaga kebajikan mereka", katanya."Tapi dari segi perniagaan dan sebagainya begitu juga dengan komuniti perniagaan juga terutamanya dari segi PMKS dan sebagainya program untuk industri bagi memulihkan ekonomi yang kita tahu tahun depan mungkin agak ada ketidaktentuan dari segi ekonomi," kata Ismail Sabri yang ditemui secara eksklusif oleh RTM selepas pembentangan Rang Undang-Undang Perbekalan 2023 di Dewan Rakyat, di sini.


Bajet 2023, pengiktirafan kepentingan sektor kesihatan negara- Khairy

KUALA LUMPUR, 8 Oktober- Peruntukan Bajet 2023 merupakan satu pengiktirafan kepada sektor kesihatan negara selari dengan aspirasi kesihatan dan kesejahteraan Keluarga Malaysia.

Menteri Kesihatan, Khairy Jamaluddin berkata peningkatan sebanyak RM3.729 billion adalah satu pelaburan yang amat diperlukan bagi memastikan rakyat mendapat akses perkhidmatan kesihatan yang berkualiti. "Bajet 2023 juga menyaksikan perkhidmatan kesihatan diperkukuhkan dengan RM34 juta diperuntukkan bagi tujuan penubuhan Pusat Kecemerlangan Kesihatan Mental Kebangsaan (NCEMH) untuk mengukuhkan perkhidmatan kesihatan mental", katanya menerusi satu kenyataan.

"Kementerian Kesihatan turut bersyukur kerana beberapa permohonan baharu kepada kerajaan telah diluluskan dalam Bajet 2023 iaitu bayaran RM500 secara sekali bayar (one-off) di bawah Skim Cahayamata Keluarga Malaysia untuk ibu dalam kalangan B40 yang melahirkan anak pada tahun 2023. Kementerian Kesihatan juga sangat mengalu-alukan komitmen kerajaan meningkatkan kadar Rancangan Makanan Tambahan (RMT) kepada Kementerian Pendidikan Malaysia (KPM) seperti dalam pengumuman Bajet 2023.Khairy Jamaluddin dalam kenyataan medianya, turut memaklumkan Bajet 2023 mencerminkan komitmen kerajaan untuk memastikan aspek kesihatan dititikberatkan di dalam hampir semua dasar merentasi pelbagai kementerian dan agensi.


Bajet 2023: Peruntukan besar bantu naik taraf perkhidmatan kesihatan negara

KUALA LUMPUR, 7 Oktober- Peruntukan besar sebanyak RM36.1 bilion yang diumumkan bagi Kementerian Kesihatan dalam pembentangan Bajet 2023 sangat dialu-alukan.Pengerusi Panel Penasihat Klinik Kesihatan Kebangsaan, Datuk Dr.Jkannan Raman yakin, peruntukan itu dapat membantu menaik taraf perkhidmatan kesihatan negara yang terjejas susulan pandemik COVID-19. "Banyak klinik di seluruh Malaysia ini, kebanyakannya sudah berusia lebih 30, 40 tahun dan juga banyak kekurangan peralatan yang tak begitu canggih. Tapi dengan adanya bajet ni saya amat gembira sebab bajet ini boleh meningkatkan lagi fasiliti kesihatan."Memandangkan situasi sekarang dengan kesihatan mental, kemurungan itu tinggi. Jadi dengan adanya bajet ini boleh membanyakkan lagi aktiviti kesihatan," kata Dr. Jkannan kepada RTM.Tambah beliau, inisiatif kerajaan untuk meneruskan pelaksanaan MySalam turut memberi manfaat kepada warga emas selaras unjuran Jabatan Perangkaan, bahawa Malaysia menjadi negara menua menjelang 2050.

(Datuk Dr.Jkannan Peruntukan besar bantu naik taraf perkhidmatan kesihatan negara)


KUCHING, 8 Oktober- Kenaikan Gaji Tahunan (KGT) tambahan khas sebanyak RM100 bagi penjawat awam Gred 11 hingga 56 bermula Januari 2023 yang kekal dibawa ke tahun seterusnya, membawa berita gembira kepada penjawat awam. Pengerusi Kongres Kesatuan Pekerja-pekerja di dalam Perkhidmatan Awam (Cuepacs) Sarawak, Jubilee Jineh berkata tambahan gaji tahunan itu amat membantu mengurangkan kesan kenaikan kos sara hidup. "Walaupun kita tidak dapat bonus setengah bulan gaji diminta Cuepacs tapi kita bersyukurlah untuk bantuan perayaan”, kata Jubilee kepada RTM di sini.Kerajaan turut menfokuskan keperluan penjawat awam dengan memberi subsidi RM100 bagi perlindungan insurans atau takaful isi rumah bernilai RM20,000 sebagai usaha meringankan beban peminjam yang terkesan dengan bencana.

(Jubilee berkata  KGT tambahan khas bantu kurangkan kesan kenaikan kos sara hidup)


GST tidak dibincangkan dalam Bajet 2023

KUALA LUMPUR, 7 Oktober- Cukai barangan dan perkhidmatan (GST) tidak dibincangkan dalam penyediaan belanjawan tahun iniMenurut Menteri Kewangan, Tengku Datuk Seri Zafrul Tengku Abdul Aziz, perkara itu bakal dibawa dalam perbincangan kabinet untuk bajet 2024, tertakluk pada keadaan ekonomi semasa. "Namun seperti yang dikatakan sebentar tadi, hasil pada tahun ini memberi petunjuk positif kepada ekonomi. Jadi tahun depan kami menjangkakan ekonomi global akan mencatat pertumbuhan sederhana. "Malaysia tahun ini perolehan hasil juga dibantu dengan pembayaran dividen utama oleh Petronas," kata Tengku Zafrul dalam sidang media selepas perbentangan Bajet 2023 di Parlimen di sini.

(Tengku Datuk Seri Zafrul berkata GST tidak dibincangkan dalam Bajet 2023)


Bajet 2023: Pelepasan cukai bayaran yuran TADIKA, TASKA dilanjutkan

KUALA LUMPUR, 7 Oktober- Aspek kebajikan kanak-kanak terus dititikberatkan dalam Bajet 2023, kata Menteri Kewangan Tengku Datuk Seri Zafrul Tengku Abdul Aziz.Beliau berkata RM188 juta diperuntukkan bagi program pendidikan awal kanak-kanak bawah Jabatan Kemajuan Masyarakat (KEMAS).Ini termasuk pembinaan 10 buah taska KEMAS, antaranya tiga projek baharu di Port Dickson, Negeri Sembilan; Limbang, Sarawak dan Pasir Putih, Kelantan.

(RM188 juta diperuntukkan bagi program pendidikan awal kanak-kanak bawah Jabatan Kemajuan Masyarakat/Foto fail)

"Bagi meringankan beban kewangan ibu bapa yang memberi pendidikan awal anak-anak, kerajaan bersetuju melanjutkan sehingga tahun taksiran 2024 pelepasan cukai sehingga RM3,000 ke atas bayaran yuran TASKA dan TADIKA berdaftar," kata Tengku Zafrul ketika membentangkan Rang Undang-undang Perbekalan 2023 di Dewan Rakyat di sini.Beliau juga berkata bawah inisiatif CahayaMata Keluarga Malaysia, ibu daripada isi rumah penerima Bantuan Keluarga Malaysia (BKM) yang melahirkan anak pada tahun 2023 akan diberi bantuan tunai sekali beri sebanyak RM500."Saya rasa, masih sempatlah lagi untuk ambil peluang mendapatkan zuriat pada tahun hadapan. Tapi kenalah ingat bahawa bantuan ini hanya kepada ibu dan bukan kepada bapa," tambahnya.